Kiellettyjen jalkaväkimiinojen valmistus voitaisiin käynnistää Suomessa nopeasti sellaisessa kriisitilanteessa, jossa konfliktimaat luopuvat laajemminkin noudattamasta kansainvälisiä sopimuksia. Näin sanoo puolustusministeri Jussi Niinistö (sin.) sanomalehti Keskisuomalaisen haastattelussa (siirryt toiseen palveluun).

– Ottawan sopimus kieltää meitä ylläpitämästä valmiutta jalkaväkimiinojen kehittämiseen ja valmistukseen. Teoriassa olisi mahdollista suht helposti käynnistää kiellettyjen sakara- ja putkimiinojen tyyppisten aseiden tuotanto. Kyse ei nimittäin ole mistään rakettitieteestä, Niinistö sanoo Keskisuomalaisessa.

Suomi on tuhonnut lähes kaikki jalkaväkimiinat. Aivan kaikkia ei kuitenkaan ole tuhottu, koska niitä tarvitaan edelleen esimerkiksi varusmiesten koulutuksessa.

Jalkaväkimiinat osin korvaavan uuden asejärjestelmän ensimmäinen versio valmistuu vuoden kuluessa, puolustusministeri Niinistö sanoo lehden mukaan. Hänen mukaansa järjestelmä koostuu etälaukaistavista räjähteistä, jotka sijoitettaisiin maastoon kuten miinat.

Myös presidentti Sauli Niinistö väläytti maanantaina Ylen vaalitentissä jalkaväkimiinojen mahdollista paluuta tilanteessa, jossa kansainvälisiä sopimuksia rikotaan yleisesti.